**Ingrid Johansen Aune** (født 19. oktober 1985 i Stavanger, død 1. august 2019 utenfor Namsos) var en norsk politiker (Ap) fra Hommelvik i Sør-Trøndelag, som var ordfører i Malvik kommune fra 2015 til 2019.

Liv og virke
------------

### Yrke

Hun hadde mastergrad i internasjonal og offentlig politikk med fordypning i samfunnsøkonomi og energianalyse fra University of Wisconsin–Madison fra 2011, bachelorgrad i internasjonale studier og samfunnsøkonomi fra Universitetet i Oslo fra 2010, 1. og 2. avdeling i jus fra Universitetet i Oslo fra 2010 samt årsenhet i fransk fra Université de Nice Sophia Antipolis fra 2005. Hun hadde også enkeltemner fra Trondheim økonomiske høgskole og gikk sommerskole ved Fudanuniversitetet.

Aune var forskningsassistent ved Norsk utenrikspolitisk institutt og Institutt for forsvarsstudier, informasjonskonsulent i Den norske atlanterhavskomité og sjef for samfunns- og myndighetskontakt i TrønderEnergi.

### Politisk engasjement

Aune meldte seg inn i AUF i Hommelvik som tenåring. Hun var internasjonal leder i AUF i Sør-Trøndelag 2003–2004 og det samme i AUF i Oslo 2005–2007. Deretter var hun nestleder i AUF i Oslo 2007–2011, leder i lokallaget Innflytternes AUF 2010–2011 og styremedlem i Internasjonalt forum 2010–2011.

Den 15. mai 2012 ble hun politisk rådgiver for daværende forsvarsminister Espen Barth Eide. Hun. var politisk rådgiver i Utenriksdepartementet fra september 2012 til januar 2013, som følge av Barth Eides departementsbytte.

Ved kommunestyrevalget i 2015 var hun Arbeiderpartiets ordførerkandidat i Malvik, hvor partiet fikk 40,2 % av stemmene. Ved konstitueringen ble Aune valgt til ordfører med støtte fra Arbeiderpartiet, SV, MDG og Senterpartiet.

Aune hadde også bakgrunn som styremedlem i KLP banken, styremedlem i tankesmien Manifest senter for samfunnsanalyse, styremedlem i Trondheim Makers og medlem av presidentskapet i Norges Forsvarsforening.

Aune døde natt til 1. august 2019 i en båtulykke ved Lokkarskjæret utenfor Namsos. I ulykken omkom også hennes kjæreste Eivind Olav Kjellbotn Evensen.

Stiftelsen Ingrid Aunes Minnefond
---------------------------------

*Stiftelsen Ingrid Aunes Minnefond* ble i samråd med familien opprettet 5. august 2019 for å videreføre arbeidet for Aunes hjertesaker som nedrustning, fredsarbeid, kvinner og likestilling.

Stiftelsen skal årlig dele ut Ingrid Aunes minnepris til et vitenskapelig eller journalistisk arbeid som har bidratt til å sette fokus på temaer Ingrid var opptatt av: nedrustning, fredsarbeid, likestilling og kvinners rettigheter i konflikt. 

Stiftelsen kan etter søknad i tillegg tildele stipend til jenter som ønsker å gjennomføre et akademisk arbeid innenfor et av de tidligere nevnte områdene.

Styreleder i *Stiftelsen Ingrid Aunes Minnefond* er Marianne Marthinsen. Øvrige styremedlemmer er Tord Dale, Espen Barth Eide, Susanne Kaluza, Paal Mangerud, Eskil Pedersen, Birgit Skarstein, Mari Johansen Aune og Truls Wickholm (2020).

For 2019 og 2020 ble Ingrid Aunes minnepris delt mellom forsker Kjølv Egeland og journalist Maren Sæbø. I 2021 gikk minneprisen til feltarbeider Ayesha Wolasmal. I 2022 gikk minneprisen til Inger Skjelsbæk for hennes forskning på konfliktrelatert seksualisert vold. I 2023 ble minneprisen tildelt Åsne Seierstad for hennes engasjement for internasjonale konflikter.

Referanser
----------

1. ↑   «Ordfører omkom i båtulykke», besøkt 1. august 2019[Hentet fra Wikidata]
2. ↑  «Ordfører Ingrid Aune (33) og kommunepsykolog Eivind Olav Kjellbotn Evensen (43) omkom i båtulykke». *VG*. Besøkt 1. august 2019.
3. ↑   Minneord av Jonas Gahr Støre - Aftenposten 5. august 2019
4. 1 2 3 4  «Ingrid Aunes profil». LinkedIn. Besøkt 30. oktober 2017.
5. ↑  Samdal, Morten (13. februar 2016). «Tidsoptimisten». *Adresseavisen*. Besøkt 30. oktober 2017.
6. ↑  Johansen, Robin Røkke (13. april 2012). «Ingrid blir toppolitiker». *Stjørdalens Blad*. Arkivert fra originalen 3. oktober 2013. Besøkt 18. desember 2012.
7. ↑  Fosmo, Finn O. (12. oktober 2015). «Malvik har fått sin første kvinnelige ordfører». *Malviknytt*. Arkivert fra originalen 7. november 2017. Besøkt 30. oktober 2017.
8. ↑  «Styret i Manifest senter for samfunnsanalyse». Manifest senter for samfunnsanalyse. Arkivert fra originalen 26. mai 2012. Besøkt 18. desember 2012.
9. ↑  Torgersen, Harald Stolt-Nielsen Hans O. «Malvik-ordfører omkom i båtulykke ved Lokkarskjæret utenfor Namsos». *Aftenposten*. Besøkt 1. august 2019.
10. ↑  «Rapport om sjøulykke med fritidsbåt, Lokkarskjæret, Namsos, 1. august 2019». Statens havarikommisjon for transport. Juni 2020. Besøkt 23. juni 2020.
11. ↑  Lien, Marthe S. (23. juni 2020). «Årsaken til dødsulykken klar». *Dagbladet*. Besøkt 23. juni 2020.
12. ↑  Ulvnes, Karoline (7. august 2019). «Birgit Skarstein og vennegjengen oppretter minnefond etter Ingrid Aune». *Adresseavisen*. Besøkt 7. august 2019.
13. ↑  Ingrid Aunes Minnefond - Om stiftelsen
14. ↑  Thanem, Toini; Haugli, Mina. «Malvik-ordfører Ingrid Aune (33) er død: Inspirerte unge jenter». *VG*. Besøkt 7. august 2019.
15. ↑  Ulvnes, Karoline (7. august 2019). «Birgit Skarstein og vennegjengen oppretter minnefond etter Ingrid Aune». *Adresseavisen*. Besøkt 7. august 2019.
16. ↑  Fuldseth, Bjørn (7. august 2019). «– Vi vil ivareta Ingrids hjertesaker». *Bladet*. Besøkt 7. august 2019.
17. ↑  «Kjølv Egeland Awarded the Ingrid Aune Memorial Prize». *Entretien - projet* **(engelsk)**. 4. september 2020. Besøkt 30. september 2021.
18. ↑  «Minnes Aune». *klassekampen.no*. Besøkt 30. september 2021.
19. ↑  NTB (24. september 2021). «Ayesha Wolasmal får Ingrid Aunes minnepris». *forsvaretsforum.no*. Besøkt 30. september 2021.
20. ↑  Anna Young (28. september 2022). «Ingrid Aunes minnepris til Inger Skjelbæk». Universitetet i Oslo. Besøkt 20. september 2023.
21. ↑  NRK (19. september 2023). «Ingrid Aunes minnepris utdelt». *NRK*. Besøkt 20. september 2023.

Eksterne lenker
---------------

* Offisiell blogg Rediger på Wikidata

* (en) Ingrid Aune – kategori av bilder, video eller lyd på Commons Rediger på Wikidata
* Ingrid Aune på Twitter Rediger på Wikidata
* Stiftelsen Ingrid Aunes Minnefond